– Det er altfor tilfeldig om foreldre får informasjon i det hele tatt om hva som skader barns utvikling, sier barnesykepleier Tone Emilie Spinnangr i Stine Sofies Stiftelse.

Hvert år blir flere små barn alvorlig skadet på grunn av filleristing. På norske fødeavdelinger gis det svært mangelfull informasjon om hva som kan skade en baby.

Barnesykepleier Tone Emilie Spinnangr i Stine Sofies Stiftelse mener det er et stort behov for det nye informasjonsopplegget for vordende foreldre. Foto: Kari Jeppestøl Arntzen / NRK

I fjor ble 55.000 barn født i Norge, men det gis bare sporadisk informasjon om faren ved å filleriste spedbarn, ifølge Helsedirektoratet.

– Vi ser at det er de aller yngste som oftest utsettes for vold, sier Spinnangr.

Ifølge tall fra Kripos, ble det meldt inn 30 saker om alvorlig vold mot spedbarn under åtte uker fra 2016-2018.

Stine Sofies Stiftelse lanserte en informasjonsapp for blivende foreldre under Arendalsuka. 10 tips skal forebygge vold mot spedbarn. Foto: Kari Jeppestøl Arntzen / NRK

10 konkrete tips

I Arendal sentrum triller Ane Vindholmen på fire måneder gamle Emil. Da hun fødte ved det lokale sykehuset, fikk hun og mannen informasjon om hva som kunne skade den lille dersom frustrasjonen skulle ta overhånd.

– Vi fikk blant annet beskjed om at vi skulle legge babyen ned og telle til ti eller hundre eller det som trengtes. Det er utrolig viktig at foreldre blir informert om hva som kan skade.

Ane Vindholmen jobber til daglig som styrer barnehage, og mener det er svært viktig at foreldre får verktøy for hvordan de kan agere. Foto: Kari Jeppstøl Arntzen / NRK

Ikke alle foreldre får tipsene Ane fikk. Stine Sofie Stiftelsen mener det er et stort hull på dette området fra det offentlige. «Stine Sofie Foreldrepakke» er en bok og en app som inneholder 10 konkrete tips til foreldre for å unngå vold mot den nyfødte.

– Ett av tipsene er å snakke med partneren om sin egen barndom. Vi ser at mange som selv har opplevd vold, fører dette videre, sier Spinnangr.

Appen inneholder også videosnutter som viser hvordan man kan roe et gråtende barn.

– Foreldre lurer på hva de skal gjøre når de har gjort alt og barnet gråter.

Stiftelsen håper å få inn «foreldrepakka» på alle landets helsestasjoner. Appen blir tilgjengelig 1. oktober.

Samarbeid med Kripos

Etterforskningsleder Kåre Svang i Kripos har jobbet med volds- og drapssaker mot barn i 20 år. Han har vært med å utarbeide informasjonsopplegget i foreldrepakken, og mener dette er svært viktig å få ut til foreldre.

– Vi er naive som ikke tror vanlige foreldre kan skade barna sine.

Barne- og familieminister Kjell Ingolf Ropstad erkjenner at det offentlige ikke har vært gode nok på området.

– I forbindelse med en fødsel er det så mye man skal få vite, og fokuset ligger gjerne på at den lille får i seg mat og at alt er greit. Jeg synes det er flott at det er laget en manual som skal hjelpe foreldre med hvordan de skal agere.